R5dwMg/zh-wiki-yue-long huggingface dataset:
一九五〇年間，佢派咗去農村參加土改運動。一九五二年，調返北京大學哲學系，重做埋中國科學院哲學社會科學部學部委員，同埋第二、三、四屆中華人民共和國全國政協委員，第五屆中國人民政治協商會議常務委員，第四屆全國人民代表大會代表。
馮友蘭要自我批判自己歷史問題，國內外幾次公開表示，新理學「與馬列主義毛澤東思想為敵」，係「反人民」，係「要人一心一意擁護當時半封建半殖民地的社會合國民黨政權」，「我舊陣時嘅著作都係無價值嘅」，並「對四十年代所寫嘅幾本書懺悔」。
佢好多時配合政治形勢，如「揾啲馬克思主義嘅嘢，努力運用」，因而相繼寫出咗《中國哲學史新編》第一二冊。一九五五年，佢參加活動，批判胡適同梁漱溟。一九六二年，中共政協全國委員會召開第三屆政治協商，會後向毛澤東獻詩「懷仁堂后百花香，浩蕩春風感衆芳」云云。
一九六六年，毛澤東發動文化大革命。起初馮友蘭畀人抄家，困入牛棚。兩年後，一九六八年毛澤東表示，「北京大學有一個馮友蘭，係講唯心主義哲學嘅，我哋只識唯物主義，唔識唯心主義，如果想知道啲唯心主義，重得去揾佢」，馮因而得以離開牛棚，恢復自由。
一九七三年，批林批孔運動中，馮友蘭出任四人幫掌握嘅「梁效」寫作班子顧問，「從舊營壘裏衝殺出嚟，畀咗孔丘一個回馬槍」，相繼發表《對於孔子嘅批判同對於我過去嘅尊孔思想嘅自我批判》同《復古與反復古係兩條路線嘅鬥爭》等文章，均得《光明日報》全文轉載。
之後又著《論孔丘》一書，為江青一黨效力。呢啲文書，馮話自己係一九四九年以前，係尊孔思想，係「為大地主大資產傢，特別係為國民黨反動派嘅統治服務嘅」，一九四九年以後則「為劉少奇，林彪反革命嘅修正主義路綫服務嘅」，認爲自己能參加批孔運動，係「更大嘅幸福」，一代儒學名家，「竟以批孔鳴於時」。
一九八〇年起，馮友蘭以口述方式，開始重寫《中國哲學史新編》，自稱「自己喺現有馬克思主義水平上所能見到嘅東西，直接寫我自己喺現現有嘅馬克思主義水平上對於中國哲學史和文化的理解和體會」。全書一九八年完成，全書始終以馬克思主義同階級鬥爭觀念貫通。
生平著作可歸結為「三史釋古今、六書紀貞元」三史係《中國哲學史》、《中國哲學簡史》、《中國哲學史新編》等三套哲學史著作。六書係「貞元六書」包括《新理學》、《新世訓》、《新事論》、《新原人》、《新原道》、《新知言》等六本自成體系的哲學著作。
《貞元六書》係一套自成體系的哲學著作。《新理學》為其總綱，後五冊係分屬各章節，主要講純粹哲學。《新世訓》係社會觀，係新理學觀點喺社會問題中的應用。《新事論》係生活方法論與道德修養論。《新原人》係人生哲學，以覺解的程度將人生分為四個境界。
微辣文化老細之一加蔥同其職位為藝人經理人嘅下屬阿晶拍過拖而反目成仇恁收場，後者亦於2021年8月31號或稍早離職。由2021年10月25號或稍早開始，加蔥有無喺感情上一腳踏兩船傍威逼或遊說阿晶墮胎等事之真相為何傍責任誰屬，成為徂雙方喺互聯網公開爭論嘅話題，亦係微辣文化嘅醜聞。
第28屆香港電影金像獎喺2009年4月19號夜晚喺尖沙咀香港文化中心搞，頒咗21個獎。呢屆金像獎適逢香港電影一百周年紀念，頒獎禮破天荒請咗12位司儀一齊主持，包括王祖藍、何韻詩、吳君如、謝安琪、曾志偉、毛舜筠、谷德昭、林子聰、錢嘉樂、田啟文、盧覓雪同樊少皇，表演場地都由香港文化中心大劇院擴展到室外嘅星光大道紅地毯。
身為亞洲電視藝人嘅鮑起靜，喺頒獎禮發表得獎感言時提到亞視，但呢個片段俾轉播頒獎禮嘅無綫電視刪走，做法俾網友質疑，爾冬陞炮轟無綫唔尊重個節目，話呢啲係奴才所為，質疑無綫點解唔大方啲。亞視批評無綫無考慮觀眾感受。
李運騰喺香港大學攞咗法學士學位同埋法學專業證書之後，喺93年加入咗前嘅律政署，做起檢察官。到咗95年，晉升做咗高級檢察官，05年再晉升做副首席政府律師，同年都出任高級助理刑事檢控專員嘅職位。佢喺13年被委任去區域法院做法官，19年1月14號起就升級做高等法院原訟法庭嘅法官。
磨碟沙站係廣州地鐵8號綫同18號綫嘅轉車站，喺海珠區新港東路嘅廣東省食品質監檢查站地底。不過兩個站廳同月台範圍嘅開放時間都唔同，其中8號綫喺2003年6月28號開放，而18號綫喺2021年9月28號開放。
另外，喺8號綫月台東邊有條交叉渡綫響度。一般嚟講，月台東邊嗰兩條交叉渡綫係畀上落班高峰時段開始之前或結束之後，出入赤沙車輛段用。喺高峰時段結束後，部份列車到咗萬勝圍清咗客兼返轉頭後唔畀搭客，跟住去到1號月台停低一陣，之後即入赤沙車輛段，屆時月台會有廣播提醒乘客唔畀上車。
而18號綫因實行咗快慢綫，兩綫嘅列車行嘅軌道都唔同。其中慢綫列車喺車站埋邊嗰兩條軌道停站，而快綫列車直接喺車站開邊嗰兩條軌道飛站唔停。喺慢車到呢個站之後，若果下一班係快車兼馬上到呢個站飛站嘅話，慢車入面都有「而家係臨時停車，車輛設備安全」嘅反復廣播。
喺1988年嘅「十字綫網」規劃入面就話咗嗰時舊2號綫嘅一個站，喺新港東路嗰邊。後嚟喺1997年嘅《廣州市城市快速軌道交通線網規劃研究》入面話咗要將條2號綫一分為二，而呢個站係話嗰時5號綫嘅一個站。而曉港站到琶洲嗰橛都加入咗2號綫一期嘅工程入面，之後用咗先行貫通，重留低咗拆解嘅條件。
2017年份地鐵規劃話呢個站係18號綫同19號綫嘅轉車站，不過因車站同磨碟沙站有一定距離而搞出琶洲西區站，加上初期計劃唔同磨碟沙站轉車。直到2020年6月17號，地鐵方因確定呢個站要轉車，先至取消「琶洲西區」嘅工程名兼正式改名做磨碟沙站。
2007年6月25號，國家發改委通過咗廣州地鐵2號綫同8號綫嘅延長段工程。工程喺2007年8月正式逳手，佢就係將舊嘅二號綫喺呢個站同江南西站之間嘅位拆開，分別向南、西、北三個方向延長。就喺2010年9月22～24號，成條舊嘅二號綫都停運咗嚟搞路線一分為二嘅工程。
因為呢個站喺廣州差唔多鄉下地區，之前有好多間企業都喺呢度搞間工廠，係廣州市一鄉下輕工業基地。但後嚟工廠撤消咗之後，嚿地皮要重新規劃嚟搞經濟發展。不過家陣附近凈得冇幾個小區響度，所以客流都好少。呢個站重係成條8號綫入面，客流量最低嘅車站。
《Just Dance》係美國歌手Lady Gaga嘅首張單曲，佢同Akon同埋佢嘅監製RedOne一齊創作呢首歌。佢以Colby O'Donis嘅歌聲為特色作為Gaga首張錄音室專輯《The Fame》嘅主打單曲喺2008年4月8號發行，呢首歌係Gaga喺10分鐘內寫成嘅「快樂唱片」。
迪加島國家公園係馬來西亞沙巴州一個國家公園，佢喺1978年成立，面積有158平方公里，涵蓋3座小島，分別叫迪加島 、Kalampunian Besar島同Kalampunian Damit島。嗰度出名水肺潛水同浮潛等水上活動。
多倫多嘅地下鐵網係加拿大多倫多嘅公共交通系統嘅骨幹，由多倫多公車局營運，連接旗下嘅所有巴士同街車綫。喺2023年底總共有3條綫、70個站，全長70.5公里。1號綫連接多倫多同北便嘅旺市，最北嘅3個站唔喺多倫多入面。
2023年4月，三大供應商之一嘅羅渣士收購咗本來負責安裝無綫設備嗰間公司，聲稱咁做可以喺幾年內全網收到 5G，但係同年9月，聯邦工業部長商鵬飛話，10月3號之前，所有主要供應商都一定要畀佢哋嘅客戶收到無綫訊號，唔喺就罰。
曉峰閣係香港島中環半山區一個私人屋苑，嚮舊山頂道18號同地利根德里交界，隔離有帝景園、地利根德閣、梅道嘉富麗苑同香雪道裕景花園豪宅群。曉峰閣地盤面積5,487平方米。建築項目成本大概3億3仟萬港紙，1993年8月入伙。
曉峰閣由香港新鴻基地產開發，王董建築師事務所建築設計。總建築面積48,500平方米，528個住宅樓盤，建築面積由74平方米至130平方米不等，自己有住客會所包括室內康樂場同埋室外泳池。而家由啟勝管理服務有限公司做物業管理。
自由神像高46米，加埋基座93米，重200幾噸，金屬鑄造，擺響一座混凝土製嘅地台上面。自由女神着住古希臘風格嘅服裝，戴住嘅頭冠象徵世界七大洲嘅七道光芒。女神右手高舉象徵自由嘅火炬，左手捧住刻有1776年7月4號嘅《獨立宣言》，腳下係打碎咗嘅手扣、腳鐐同鎖鏈。
布查大屠殺又叫布查慘案，係俄羅斯陸軍第64獨立摩托化步兵旅喺俄羅斯入侵烏克蘭嘅布查戰役期間，喺佢哋侵佔嘅烏克蘭基輔州布查對平民犯下嘅一場大屠殺、種族滅絕、反人類罪同戰爭罪。證據顯示死者係烏克蘭平民而唔係戰鬥人員，因為受害者死法幾乎都係先畀繩反綁同膠帶封口後再被凌虐同行刑式槍殺，最後再用亂葬崗草率埋葬，有啲受害者屍體更係直接被隨意丟棄，呢啲嘅受害者的屍體全身都佈滿傷痕同彈窿，甚至有啲受害者仲屍體不全，更有啲女性受害者屍體係衣衫不整或者係有被強姦過嘅痕跡。
國際社會嚴厲譴責俄羅斯發動布查大屠殺嘅戰爭罪暴行，烏克蘭總統澤連斯基更係話布查大屠殺係一場有策劃同組織性嘅種族滅絕。不過俄羅斯當局否認有任何不當行為，又將屍體嘅鏡頭同相片描述係烏克蘭當局嘅挑釁或者表演。
根據基輔獨立報報導，3月4號，俄羅斯軍隊殺死咗3名手無寸鐵嘅烏克蘭平民，據報佢哋係送完食物由狗收容所返嚟。3月5號 大約朝早7點15分左右，俄羅斯士兵發現兩架載住兩個試圖逃走家庭嘅汽車轉去 Chkalova Street。
俄羅斯撤軍後出現嘅影片段喺2022年4月1號發佈到社交媒體，顯示大量平民傷亡。根據布查市長Anatoliy Fedoruk嘅講法，「幾百名俄羅斯士兵」亦發現喺嗰個地區嘅屍體堆入面。隨後，出現咗進一步證據，證據顯示似乎表明俄羅斯軍隊喺佔領布查地區時犯咗戰爭罪行。
烏克蘭士兵領土國防軍表示，佢哋喺布查附近嘅Zabuchchya地區一個夏令營地下室發現咗18具被肢解嘅男女老少屍體。烏克蘭軍隊發佈影片顯示，地下室入面有一個酷刑室。其中一位士兵表示，有啲屍體隻耳畀人割走咗或者牙齒畀人拔走咗，而且屍體喺接受採訪前一日被移走。
好多受害者似乎一直進行緊佢哋嘅日常生活，攞住購物袋。畫面顯示平民被綁雙手死亡。其他鏡頭顯示一個死人屍體喺一架單車側邊。入城嘅記者喺過程入面亦發現咗十幾具便衣人士嘅屍體。CNN、BBC同AFP發佈咗布査街道同院子入面大量平民屍體嘅記錄片，其中一啲人嘅胳膊或者腿被綁住。
BBC 新聞表示街上面嘅20具屍體，一部分屍體喺寺廟入面被槍殺，一部分屍體畀坦克碾過。4月2號，一位法新社記者表示，佢睇到至少20具男性平民屍體躺喺布查嘅街道上，其中兩具雙手被綁住。Fedoruk表示，呢啲人係畀人由後腦槍殺。
居民同相關地方市長表示，遇難者係畀俄羅斯軍隊殺害。佢哋亦表示，好多倖存者一直哩喺地下室躲避俄羅斯人，唔敢出嚟。部分倖存者甚至幾星期無接觸過燈光同電，只能用蠟燭加熱水同煮嘢食。佢哋確保俄羅斯軍隊走咗之後先敢出嚟，歡迎烏克蘭軍隊。
《經濟學人》報導咗一個大規模處決倖存者嘅故事。一名男子喺被俄軍炮火襲擊時被困喺一個檢查站，隨後畀俄羅斯士兵同佢喺檢查站避難嘅建築工人俘虜。俄軍將佢哋轉移到附近一座用作俄軍基地嘅建築物，對佢哋進行除衫搜身，毆打同折磨佢哋，然後將佢哋帶到建築物一邊開槍打死佢哋。
俄羅斯武裝車輛任意向布查市建築物開火。俄羅斯軍隊拒絕向受傷平民提供醫療援助。俄軍又為當地受害者挖哇一個萬人坑，軍隊進行法外處決。人權觀察發言人表示，佢哋記錄咗至少一個「明確無誤嘅案例」，即係俄羅斯士兵喺3月4號即場處決。
根據一位喺國土防衛部隊布查總部嘅基輔居民，俄羅斯士兵檢查文件並殺死參加過烏克蘭頓巴斯地區戰爭嘅人士。佢亦表示，俄羅斯軍隊殺害擁有右翼團體相關紋身人士，以及擁有烏克蘭符號紋身人士。根據佢嘅講法，喺佔領嘅最後一星期，卡德羅夫軍車臣戰士向佢哋見到嘅每一位平民開槍。
一位目擊者向自由歐洲電台／自由電台表示，俄羅斯軍人「喺度有系統咁殺緊人。我個人聽到一名狙擊手吹噓佢自己殺咗佢喺公寓窗戶睇到嘅兩個人……但係無咁嘅必要。無軍事理由殺人。簡直係喺度折磨平民。喺其他街區，有人真係受到折磨。
烏克蘭人權專員Lyudmyla Denisova表示，俄羅斯士兵針對平民嘅性暴力武器化係佢所講嘅「對烏克蘭人民種族滅絕」嘅一部分。根據 Lyudmyla Denisova，截至2022年4月6號，一條專門嘅電話求助熱線已經收到至少25宗嚟自布查嘅強姦女士同女仔嘅報告，年齡介乎14至24歲之間。
發現到黑色物體嘅位置同4 月1號烏克蘭軍隊收復布查市後當地議會成員拍攝屍體嘅位置精確符合。第二段影片顯示喺相同街道上面，有3具屍體喺單車同廢棄汽車附近，根據衛星圖像，呢啲屍體喺3月20號至21號期間出現。
《泰晤士報》得出嘅結論係，經過分析反駁咗俄羅斯聲稱俄羅斯軍隊撤軍後先發生殺害平民嘅講法。BBC 新聞認同Maxar3月19號嘅衛星圖像顯示，身體形狀物體位置同4月1號影片拍攝嘅屍體相同，同俄羅斯聲稱呢啲屍體係喺俄羅斯離開之後先「上演」嘅講法互相矛盾。
俄羅斯要求召開聯合國安理會特別會議，佢係5個常任理事國之一，以解決俄羅斯所謂嘅「對烏克蘭激進分子令人髮指嘅挑釁」，佢哋聲稱布查屍體嘅錄影片段係扮演出嚟。俄羅斯聯邦偵查委員會負責人Alexander Bastrykin下令對佢所謂嘅「烏克蘭挑釁」進行調查，指責烏克蘭當局散佈有關俄羅斯武裝部隊行動嘅「故意虛假信息」。
外交部長Dmytro Kuleba將屠殺事件描述為「蓄意屠殺」。佢話俄羅斯仲衰過伊斯蘭國，俄羅斯軍隊犯有謀殺、酷刑、強姦同搶劫罪。Dmytro Kuleba亦敦促七國集團國家實施「毀滅性」嘅額外制裁。
基輔市長Vitali Klitschko喺接受「圖片報」採訪時表示，「喺布查同基輔其他郊區發生嘅事情只能被描述為種族滅絕」，又指控俄羅斯總統普京犯咗戰爭罪行。澤連斯基總統喺 2022年4月4號訪問咗大屠殺相關地區，向記者同全世界展示布查發生嘅暴行。
澤連斯基喺4月5號對聯合國安理會發表講話時表示，「大屠殺好遺憾係過去41日佔領者喺我哋領土上所做嘅事情嘅一個例子，俄羅斯軍隊為咗「發洩」而使用坦克碾壓汽車入面嘅烏克蘭平民。佢呼籲俄羅斯對佢哋軍隊嘅行為負責任，失去佢哋喺聯合會安理會嘅地位。
歐盟理事會主席Charles Michel對大屠殺事件譴責，佢話「對俄羅斯軍隊喺基輔犯下嘅令人難以忘懷暴行畫面感到震驚」，又承諾歐盟將會協助烏克蘭同人權組織收集畀國際法庭使用嘅證據。北約秘書長Jens Stoltenberg同樣表達佢對俄羅斯針對平民大屠殺嘅恐懼。
嗰個決議獲得通過，93 個國家對提案投咗贊成票，24個國家投咗反對票，58 個國家投咗棄權票。俄羅斯係繼2011年利比亞之後，第二個喺聯合國安理會被撤銷成員權利嘅國家，亦係唯一一個被撤銷權利嘅安理會常任理事國。
歐盟委員會主席Ursula von der Leyen喺4月8號到訪布查，睇到萬人坑，佢將大屠殺描述為「普京軍隊嘅殘酷面孔」。 Von der Leyen 隨後訪問基輔並會見澤連斯基總統，向澤連斯基提交開始烏克蘭申請加入歐洲聯盟程序文件，並提出加快烏克蘭申請進程。
鄰國同鄰近嘅歐洲國家領導人都譴責呢次襲擊，並呼籲對所犯嘅暴行進行調查。愛沙尼亞總理Kaja Kallas將呢次事件嘅相同 蘇聯以及納粹德國嘅大規模殺戮進行咗比較，並呼籲收集細節並將肇事者繩之以法，而斯洛伐克總理Eduard Heger就將呢次大屠殺同「前南斯拉夫戰爭嘅啟示」相提並論。
摩爾多瓦總統Maia Sandu將呢件事件描述為「違反人性罪」，並宣佈2022年4月4 號係全國哀悼日，以紀念喺俄烏戰爭中喪生嘅所有烏克蘭人。喺烏克蘭同俄羅斯嘅其他鄰國入面，芬蘭、立陶宛、波蘭同土耳其嘅政治領導人亦對呢件事件表達咗譴責。
呢次大屠殺事件促成咗好多歐盟成員，包括丹麥、愛沙尼亞、法國、德國、意大利、拉脫維亞、立陶宛、葡萄牙、羅馬尼亞、斯洛文尼亞、西班牙同瑞典下令將總共200多名俄羅斯外交官驅逐出佢哋嘅國家。非歐盟國家，日本亦同樣頒佈同樣嘅驅逐令。
中國同印度喺聯合國安理會嘅代表亦表示呢啲報導「令人深感不安」，並表示支持國際調查嘅呼籲。喺中國，中國外交部嘅新聞發佈會入面亦回應咗呢種反應，即使事件嘅責任無直接歸咎喺任何相關涉及者。喺呢種拒絕歸咎喺任何相關涉及者指責之後，中國官方媒體ー再重複俄羅斯聲稱對事件嘅真實性提出質疑。
法國總統馬克龍將俄羅斯軍隊嘅行為描述為構成戰爭罪，因此需要從新制定製裁措施作為回應。馬克龍建議瞄準俄羅斯嘅石油同煤炭行業。隨後，歐盟宣佈對俄羅斯實施額外制裁，包括禁止由俄羅斯進口煤炭、木材、橡膠、水泥、化肥等產品。
煤炭進口禁令預計每年令到俄羅斯損失80億歐元。額外嘅制裁仲包括禁止由歐洲出口高科技設備同技術去俄羅斯。喺宣佈制裁時，Josep Borrell表示，制裁係「喺俄羅斯武裝部隊喺布查犯下嘅暴行之後」通過。
有影片關於一名後生女士同一名後生男士臉上塗有假血嘅影片喺多個平台上獲得幾百萬嘅點擊量。佢被認為烏克蘭戰爭係一場騙局嘅假設證據，平民受害者實際上係「危機演員」，請返嚟表演襲擊場景人士。但係呢段影片並同戰爭無關。
一個新聞記者企喺多個屍體袋前嘅片段喺幾個主要社交網絡上面瘋傳，畀親俄嘅賬戶廣泛傳播。片段過咗幾秒鐘後，其中一個屍體袋開始移動，一名男子攞走個袋並由一名攝影師睇住。社交媒體帖子聲稱嗰段影片係喺烏克蘭拍攝，並證明呢場戰爭係一場騙局或者係製造成「西方國家嘅宣傳物」。
不過根據奧地利報紙 Osterreich 報導，呢段影片嚟自2月初喺維也納舉行嘅氣候變化抗議活動。由「Friday for Future」氣候活動家組織，對屍體袋嘅描繪係要突出碳排放對人類生命嘅危險。
福克斯新聞廣播截圖顯示，兩名烏克蘭男子手持疑似係木槍嘅嘢喺網上瘋傳。佢成日伴隨住虛假聲稱表示烏克蘭戰爭係一場騙局，而佢哋唔係使用真槍嘅事實就係證明。呢段片係極右翼亞速營為烏克蘭哈爾科夫市嘅平民義工提供嘅培訓課程期間拍攝，呢啲義工願意喺俄羅斯入侵嘅情況下保衛自己同佢哋嘅社區。
截至2022年4月6號 ，作為對大屠殺報告嘅回應，多個歐盟成員國，包括丹麥、愛沙尼亞、法國、德國、意大利、拉脫維亞、立陶宛、葡萄牙、羅馬尼亞、斯洛文尼亞、西班牙同瑞典下令將總共200多名俄羅斯外交官驅逐出佢哋國家。
建築面積1.86萬平方米，入面用咗大跨度反樑薄板鋼架結構，跨度49米，高度22米，樣似長方形，屬室內體育館，四面觀眾席夾埋有5630個座位，左右兩邊亦整咗兩層樓高嘅舉重室、乒乓波室、羽毛球室、拳擊室、擊劍室等。
直到2000年前後，廣州地鐵因為話搞2號綫，必須要喺體育館一帶起越秀公園站同通去廣州火車站嘅區間隧道，當局認為若果唔拆體育館，會對施工造成好大難度，廣州市府為咗大大噉降低施工嘅風險決定拆咗渠，卒之喺2001年5月18號炸低咗呢間體育館。
體育館拆咗之後，原先喺體育館附近嘅越秀公園總站、廣州體育館總站嘅巴士站冚唪唥嘅路線都取消嗮，啲車都冚巴林轉場到機場路電車總站入面，亦有啲巴士改線路到第啲巴士站停。雖然原地皮喺2002年10月成為錦漢展覽中心用地，但随住2012年11月最後一次展覽結束之後，同年月8號正式停業兼拆卸，地皮到而家都未有動靜。
歌連臣角只有條歌連臣角道可以行得近，無車可以通到去。因為以前歌連臣角道，行過嘅地方都極偏辟，無乜人煙，所以就算同歌連臣角好遠，所到之處都以歌連臣角為名。好似近草堆灣嘅歌連臣角懲教所，喺角南便1200米。
而柴灣南便一大片墳場，個名都用歌連臣角起頭，最近嘅歌連臣角墳場，有920米。最遠嘅歌連臣角火葬場，有2790米。中間有歌連臣角回教墳場、歌連臣角軍人墳場同歌連臣角聖十字天主教墳場。另有墳場喺同一地方，但無用歌連臣角做頭嘅，就係柴灣華人永遠墳場、西灣國殤紀念墳場同埋香港佛敎墳場。
黃邊站，規劃嗌過上林鎮站，係廣州地鐵2號綫嘅車站，2010年9月25號開放，位置喺白雲區黃邊北路同廣雲路嘅交界，時代玫瑰園東南邊。佢係成個廣州地鐵入面，每日列車服務時間最長嘅車站，長度係每日18個鐘頭又13分鐘。
喺1988年嘅「十字綫網」規劃入面，雖然話出現咗2號綫嘅樣，但嗰時係冇呢個站嘅。不過到咗1997年嘅《廣州市城市快速軌道交通線網規劃研究》入面就出現咗2號綫嘅「上林鎮」站，嗰時嘅站位就喺黃邊村入面，雲山詩意小區西北邊嗰度。
由於舊嘅白雲機場喺2004年就搬走咗，而白雲新城就喺2007年先至搞掂嗮。而2號綫嘅北延段經過政府批准，終於喺2008年正式開始逳手起。但係喺起之前，究竟起地底定係高架站就一直拗咗好耐，最後決定話將車站起喺地底，係因為減少拆遷同埋噪音干擾嘅嘢。
後蜀立國，佢繼續做中書舍人，廣政十二年，後蜀後主任命佢做翰林學士，950年，歐陽迥知貢舉、判太常寺。後遷禮部侍郎，領陵州刺史，轉吏部侍郎，加承旨。961年，拜門下侍郎兼戶部尚書、平章事、監修國史，成為宰相。
965年，宋朝滅蜀，歐陽炯歸咗宋朝，做右散騎常侍，之後係翰林學士，轉左散騎常侍。因爲佢擅長吹笛，宋太祖召過佢去偏殿演奏。佢又識寫詞，風格委婉，善寫女子姿態。開寶四年，宋朝滅南漢，上頭想派佢去祭南海，佢詐病唔去，得失咗太祖細佬趙光義，畀皇帝罷職，改任本官分司西京而死，年七十六歲。
好出名嘅袋獾，野生嗰啲而家只係會住喺呢個島上面。塔斯曼尼亞州徽入面嗰兩隻動物通常叫做袋狼，家陣已經死澌。啲人當呢兩種走獸做個島嘅象徵，兼且用呢笪埞幫渠哋攞名。前頭嘅有名叫「Tasmanian Devil」，後面嘅就俗稱「Tasmanian Tiger」或者「Tasmanian Wolf」。
吳松街喺1887年建成，本身以第七任香港總督堅尼地為名，叫堅尼地街。1909年3月，香港政府重整九龍嘅街道名，將呢條街改以同香港有經貿往來嘅上海吳淞為名，叫吳淞街。「淞」嘅粵音係「鬆」，但係大部份人都將佢讀咗做「松」，後來政府就將錯就錯，將吳淞街改為吳松街。
伶仃洋大橋係個擱置咗嘅起橋計劃，本嚟打算由香港屯門區龍鼓灘爛角嘴開始，橫跨伶仃洋，經內伶仃島、淇澳島，去到珠海市區，其中連接淇澳島到珠海市區嘅淇澳大橋喺2001年起好，但其餘路段一路未有落實。隨住2003年落實起連接香港、珠海、澳門嘅港珠澳大橋，伶仃洋大橋正式擱置。
帕提亞回射，或者叫帕提亞回馬射、帕提亞人嘅回馬箭、安息回馬箭，係一種舊時安息帝國陣時嘅輕騎兵軍事戰術，即係喺撤退或者佯徹當中，啲全速驫馳緊嘅弓騎兵會擰轉身射啲追緊上嚟嘅敵軍。項操作需要高超嘅馬術技巧，皆因個騎手嘅雙手都要攞嚟操作佢把複合弓。
鄭詠謙係香港男演員同節目主持，花名小毛，依家喺香港無綫電視基本藝人合約藝員，亦係細路節目《放學ICU》主持之一。小學喺基督教香港信義會紅磡信義學校度讀書，中學喺中華基督教會基朗中學畢業，後加入2009第23期無綫電視藝員訓練班入行。
喺2022年1月3號深圳市前海管理局香港事務首席聯絡官洪為民喺灣仔灣景中心一間西班牙餐廳Reserva Ibérica Tapas Bar & Restaurant裏面搞生日派對，有包括香港立法會議員、多位首長級官員同埋政府機構人員在內過百人出席，因有出席者派對後確診武漢肺炎導致多人被送往竹篙灣檢疫中心接受防疫隔離。
事件曝光後喺社會上引起嚴重爭議同激烈反彈，唔單止被批評處理手法出現雙重標準，多名首長級官員出席鋪張嘅私人生日派對更揭露出官場不正之風，並導致以行政長官林鄭月娥為首嘅香港政府陷入嚴重嘅誠信同政治危機。至於嗰場生日派對參與人數當初報稱為170人，但係衞生署衞生防護中心之後話，因為有賓客帶同冇喺名單上嘅人出席派對，到1月10號已發現參加者加到214人，再多一個派對關聯者確診。
身為呢件事嘅主角，洪為民事後向公眾道歉，表示一定會汲取教訓，深切反思，並已向衞生防護中心提供相關賓客資料，又指出嗰名初步確診者並無參加餐聚，由於佢到達現場嘅時間比較遲，大部分賓客已經走咗，強調當日嘅聚會時間通知同安排係採用分流制，唔會所有賓客都喺同一時間喺餐廳，亦有好多賓客並沒有參加聚餐，只係出席道賀就走咗，當時已提示所有賓客一定要用安心出行同埋打咗新冠病毒疫苗。
同年11月底，民間網媒傳真社事後訪問過當晚47名被捕者，包括6名網傳「遇害」者，同時透過其他被捕者互相核證說話內容，證實所謂「死者」都係响清醒狀態下被送去醫院或者警署。傳真社同時發現，事件發生三個月以嚟，警方回覆傳真社嘅被捕人數同傷者人依然次次都有出入。
喺2021年國安教育日，香港警察學院開放咗一啲場地俾公眾參觀，其中喺模擬港鐵車廂嘅場地入面，有小學生被影到用玩具槍指住其他同學，事件引起公眾嘩然，有媒體形容當時嘅情況就好似重演八三一太子站恐怖襲擊事件咁樣。
資深傳媒人區家麟形容事件係震撼教育，八仙嶺大火倖存者張潤衡亦批評事件離譜，提及喺氣槍射擊訓練入面，學員會被教導接觸槍枝之前，就算係玩具槍都唔可以用來指住人，就算小學生無心，但在旁嘅警察亦應該阻止。但警察並無咁做，質疑警察係無知定係殺戮成性。
香港居民係指享有香港居留權同埋根據香港法律有資格攞到香港身份證嘅人。根據《香港特別行政區基本法》第三章第二十四條，香港居民包括「永久性居民」同埋「非永久性居民」兩類。第一類人有香港居留權同埋有資格攞到證明佢有居留權嘅身份證，而第二類人就只係有資格攞身份證但係冇居留權嘅人。
1949年中華民國政府遷台之後，兩岸嘅政權各自都話香港屬於自己嘅主權範圍以内，同時睇對方為自己政權下嘅公民。因爲呢個情況，香港居民喺呢段時間可以用華僑身分嚟申請中華民國國籍。1997年香港主權移交之後，香港嘅居民都自動攞到中華人民共和國國籍，亦都成爲咗佢嘅國民。
依家，唔係全部香港居民都係有中華人民共和國國籍，因爲香港除咗有中國國籍嘅人，亦都有啲係有第三國籍，甚至有啲無國籍，嘅香港居民。因爲香港特區政府默地容許多重國籍，所以實際上所有香港居民都有可能有其他國家嘅國籍。
1949年以前，香港政府對中國居民搬去香港冇任何限制。一般人都可以隨便過香港同大陸之間嘅深圳河，而香港亦都冇對中華民國國民做登記，更加冇出入境管制。1949年中華人民共和國正式成立，成功控制全個中國大陸。
因爲呢個政治改動，有大量難民湧入香港。英府為咗控制香港人口，開始實行港深邊境管制，限制中華人民共和國國民入境，亦都開始向香港居民發出身份證。第一張身份證登記喺1949年開始，當時發出嘅身份證只係一張有手寫資料嘅紙。
1960年6月1日起，香港政府派發第二代香港身份證。呢種身份證上面有持證人嘅指模同大頭相，而資料由手寫變成用打字機填上，並且加咗過膠。張證亦都有分顔色，男人嘅係藍色，女人嘅係粉紅色。1973年11月，政府再派第三代身份證，取消咗指模同埋唔再分顔色。
1983年3月，入境事務處推出第一代電腦化嘅香港身份證，比舊證多咗防偽措施，亦都透過電腦系統嚟加快出入境嘅程序。1987年6月1日，香港入境處再為所有香港居民簽發冇咗殖民地徽章，可以過渡到1997年香港主權移交之後嘅第二代電腦化身份證。
喺證上面，18歲或以上嘅永久居民有三粒星，11歲至17歲嘅永久居民有一粒星，而非永久居民就冇星。所以永久居民亦都俗稱為「三粒星」嘅居民。隨住97年臨近，絕大多數嘅香港永久居民都持有英國海外屬土公民護照同埋英國國民護照，所以大部分人都係有多重國籍。
任何人喺香港合法住咗7年之後，都可以申請入籍成為英國屬土公民同埋成為香港永久居民。自從97年之後，喺香港住滿7年就可以成爲永久居民。呢啲條件喺《基本法》第24條第2款第4項同埋《入境條例》附表一度講明咗。
呢啲要求唔限於有工作簽證嘅人適用，所有外籍人士都一樣適用。。因爲香港居留權受基本法保護，所以到依家都冇一啲剝奪居留權嘅法律或者執行機關。法理上，只要成爲咗永久性居民，就唔能夠被驅逐，亦唔會喪失任何永久居民應得得法定權利。
根據香港《入境條例》附表1第7段，唔係中國公民嘅香港永久居民，只要唔再喺香港長住之後，有連續36個月或以上唔喺香港，就會喪失永久居民嘅身份。但係呢啲人仍然享有香港入境權，亦可以隨時自由喺香港出入、居住、讀書或者做嘢，都唔會受到任何限制。
蔣介石執政時代，中華民國政府仍然睇港澳地區為中華民國領土嘅一部分。不過二次大戰完咗之後，英國首相邱吉爾堅定拒絕將香港主權移交俾中華民國。最終，香港重光並回歸英國。 1949年10月，中華人民共和國成立，兩岸事實上分治。
1997年，香港移交中華人民共和國。中華民國喺同年制定《香港澳門關係條例》，定義“香港居民”為喺香港有永久居留資格嘅人，同埋冇英國國民護照或者香港特區護照以外嘅旅行文件。1999年，澳門同樣移交中華人民共和國。
1997年開始，香港法律依據全國人大常委會嘅《關於處理香港原有法律嘅決定》，定義中國為中華人民共和國，並聲稱埋中華民國實際嘅管轄區域為中華人民共和國嘅領土 。從中央政府角度睇嘅一個中國原則，中華民國嘅國民同樣係中國國民，屬於大陸境外居民。
十八歲或以上有香港入境權嘅香港居民，如果入息同資產唔超逾規定嘅限額，就可以申請公共房屋。喺編配房屋嘅時候，申請嘅住戶需要有至少半數嘅家庭成員喺香港住滿7年。至於十八歲以下嘅小朋友，如果父母其中一個已經住滿7年，無論小朋友喺邊度出世，都會符合住滿7年嘅資格。
由2004年1月1日起，綜援、傷殘津貼或者高齡津貼嘅申請人，一定要成為香港居民最少7年時間，並且喺申請前至少一年喺香港住。如果有十八歲以下嘅香港居民申請綜援或傷殘津貼，可以豁免任何居住嘅規定。至於喺2004年1月1日之前已境成為咗香港居民嘅人，只需要喺申請前一年喺香港住，就可以申請。
政府嘅政策係確保唔會有人因爲經濟困難而唔能夠攞到適當嘅醫療服務。醫院管理局和香港衞生署提供嘅公共醫護服務，唔會因為個人係唔係永久居民而有分別。不過，冇香港身分證嘅病人用醫療服務嘅時候唔會有公帑資助，九需要俾服務嘅全數費用。
《千奇百趣系列》係無綫電視向日本朝日電視台買版權而製作，或者參照自行製作嘅一個資訊遊戲電視節目系列，節目主持係森美、阮小儀。到2020年第8次買朝日電視台版權製作嘅一輯開始，因為改變咗主持陣容做林盛斌同張秀文，中文名無再用「千奇百趣」，但英文名就依然用返「Neighborhood Treasures」，所以都可以計埋入呢個系列。
佢原本喺西班牙甲組足球聯賽中型班西維爾踢波，2004年突然畀英格蘭超級足球聯賽球會阿仙奴以高達2,000萬英鎊轉會費收購咗。嗰陣時唔少評論都質疑阿仙奴嘅收購，因為雷耶斯嗰陣時喺西維爾嘅表現唔算突出。事實上雷耶斯喺踢阿仙奴嘅第一場就入咗個烏龍波，之後又成日公開話適應唔到英國嘅環境。
喺皇家馬德里嗰一年，雷耶斯不斷受到傷患困擾，加上要改踢唔係幾擅長嘅右中場位置，限制咗雷耶斯嘅發揮，亦令佢始終踢唔返以前喺西甲時嘅表現。不過佢喺聯賽最後一個星期嘅賽事贏返球迷的歡心，因為佢喺下半場後備上陣，重梅開二度，令球隊反勝對手，幫皇馬喺最後一個星期以同分但係好啲嘅對賽成績贏咗巴塞隆拿，攞返失落咗四年嘅聯賽冠軍。
《On Call 36小時》係香港電視廣播有限公司嘅時裝醫療電視劇，係2012無綫節目巡禮劇集之一，由馬國明同楊怡領銜主演，並由羅仲謙、黃智雯同袁偉豪聯合演出，監製係潘嘉德。劇名源自劇中嘅醫生每次當值時間係36個鐘。
即將畢業嘅神經外科見習醫生張一健為咗讓雙腿癱瘓嘅細佬張一康可順利到外國求學，一直專心工作賺錢唔碰感情事，直至遇上同樣對醫學充滿熱誠嘅見習醫生范子妤。子妤係名醫之後，深受一健嘅能力同個性吸引，主動向佢展開追求攻勢。
燃點香港全民覺醒遊行，又叫八二四觀塘區遊行，係2019年8月24號由香港民間人士發起嘅一次反逃犯條例修訂公眾遊行，同時表達對觀塘區內智能燈柱涉嫌侵犯私隱嘅關注。遊行由觀塘駿業街遊樂場行去九龍灣零碳天地。
香港中文大學喺2004年提出嘅《2005/06至2007/08年度學術發展建議書》中，提出設立法律學院，提供法學士同研究院課程，教務會喺2004年3月3號通過有關建議，同將建議呈交大學教育資助委員會。
為設立法律學院，中大成立咗中文大學法律學院籌劃委員會，由香港資深大律師暨哈佛大學法學院客座教授梁定邦出任主席。法律學院籌組時得到曾任中文大學校董會主席嘅利國偉同香港法律界嘅李福善捐款設立兩個講座教席，資深大律師陳志海捐款同執業律師徐嘉儉捐贈藏書。
中大法律學部喺2005年9月已初步成立，當時十幾名法律業界人士同學者經已到法律學部就任，但學部未有提供任何課程。學部喺2006年始開辦法學本科同研究生課程。2008年8月1號法律學部正式升格為法律學院，係中大第八間學院，其時學院共有1100名學生。
油木有好多種用途。由於佢質地好硬，加上有好靚嘅光澤，紋理又直，重禁爛，有好細嘅反張力，帶芳香兼易施工，所以好多時用嚟做木材，主要喺整船、車、建築、家具同雕刻比較多。植株可以做庭院嘅觀景植物同埋行道樹。
《亞洲英雄》係2003年由香港影音使團製作嘅醫療連續劇，由鄭偉文導演，黃日華、陶大宇、周海媚、梁小冰等主演，共15集，以威爾斯親王醫院8A病房Dirty team為藍本，故事同角色取材自抗疫殉職嘅謝婉雯醫生同鄭夏恩醫生。
件事見於大唐廣明元年，庚子歲，即公元八八〇年。三月，黃巢亂軍，已經搞到關東好亂，兼且向長安進攻。而當時要有人接崔安潛手做西川節度史。西川係蜀地，未受黃巢之亂波及。宦官田令孜，應該要走去四川，就向皇帝出主議，四人中揀個出任。
勒士啤梨派，係一款只有一張信用咭大細嘅單板機電腦。佢係由英國嘅勒士啤梨派基金會開發，目的係以低價同自由刺激喺學校嘅基本電腦教育。佢用嘅係ARM架構，可以行唔同嘅操作系統，但係標準操作系統係一套叫 Raspberry OS 嘅 Linux 系統。
屯門高爾夫球中心，香港哥爾夫球場之一，喺屯門龍門路五十四號，英文叫Tuen Mun Golf Centre。行政上歸屯門區。場面積四公頃八五。一九九五年二月廿六號開張啓用，歸康樂及文化事務署管。場有哥爾夫球設施，分兩層，發球練習場球道九十一條，以及練習果嶺同沙坑。
負責講波嘅人係要將一場球賽嘅過程，盡可能完整咁向喺收音機或者電視機前面收聽收睇緊嘅聽眾／觀眾作出介紹及分析，包括嗰種球類嘅玩法、賽制，嗰場賽事所參與球員／球隊嘅背景，球隊出場嘅陣容，戰術嘅運用，球賽嘅進行……等。
講波佬本來只係狹義咁指嗰啲講足球運動嘅運動評述員，因為以前喺香港評述足球嘅絕大多數係男性，甚至當時可以話冇女性評述，於是大眾就用咗個「佬」字，但其實隨住世界嘅發展同埋社會嘅變化，依家女性出嚟講足球亦唔係咩新鮮奇事，再加上講波可以唔單單咁指足球運動，令到「講波佬」哩個詞語亦都有修飾嘅必要，不過因為喺香港生長嘅大眾已經一口講慣咗，所以仍一貫統稱從事球賽評述哩個行業嘅人做「講波佬」。
其實講波又點止係指講足球一樣呢，因為唔同嘅球類運動都會有專長嘅評述員，除咗聽得比較多嘅足球評述之外，其實一路以嚟籃球、排球、網球、乒乓球、羽毛球，甚至保齡球、桌球哩啲比較少體力發揮嘅運動都有佢哋嘅專業評述員，而且男女各佔有一定嘅比例，所以「講波」已經變成廣義嘅詞語。
不過講波界有一個小小共通點，就係當中大部份嘅球評人其實曾幾何時亦係嗰種運動嘅職業球員，有啲可能已經退役全身投入做球評人，有啲則係現役嘅職業球員，只不過係以客串形式咁去為某啲球賽作專業評述。當然亦有啲人，佢哋一路都好醉心咁去研究某種球類運動，佢哋可能只係業餘玩吓，甚至冇乜實戰經驗，但亦最終都可以成為專業講波佬，只要有獨特嘅分析，加上搜集返嚟嘅資料同研究心得，再加埋業內人仕同埋大眾對佢嘅認同，亦可以被邀請作出權威性嘅評述。
近年電視台嘅足球賽事直播量越嚟越大，香港足球評述員或主持越來越多，佢哋雖然來自唔同媒體，但係對足球都好有熱誠。2006年10月24日，業界重成立咗香港足球評述員協會，旨在凝聚力量回饋社會。多年來，HKFCA一直支持香港代表隊出戰無家者世界盃，亦會定期出動探訪老人家，並喺2009年集眾會員之力，出版過散文集《寫給足球的情書》。
要數足球界嘅講波人，相信好多人隨便都可以點出三兩個出嚟。而喺香港工作或者操粵語嘅足球講波佬有好多其實都幾出名，佢哋除咗係因為成日會喺電視出鏡，或者喺收音機聽到佢哋把聲之外，亦都係因為喺評述分析上特別出色獨特，可能喺閱讀球賽嘅能力方面比較好，亦都可能因為佢哋嘅評述風格……等而為人所注意。
紀念中國人民抗日戰爭暨世界反法西斯戰爭勝利70周年閱兵式係2015年9月3號喺北京天安門廣場辦嘅大型閱兵儀式，亦係習近平喺2012年11月做咗中共中央總書記同中央軍委主席之後，第一次搞咁大規模嘅慶典活動。
無綫電視將翡翠台版嘅《3日2夜》定性做「第二輯」 節目，但係皆因呢套節目之前喺J2播嗰陣分咗三個季度，所以坊間亦有人叫佢做「第四輯」或者「第四季」節目。之後無綫電視再將2019年2月開始嘅集數叫做「第三輯」 節目，亦畀一啲人佢做「第五輯」或者「第五季」節目。
受2017年11月電視台發佈嘅「限制性感令」影響，加埋個節目改咗去觀眾年齡層面比較闊嘅翡翠台播，呢一輯《3日2夜》唔再似舊時咁有睇頭，女主持落水玩都要著多件T裇遮住套泳衣。到第三輯尺度鬆返少少，但同J2版仍然有唔少差距。
《古靈精探》係香港電視廣播有限公司時裝劇集，由郭晉安、郭羨妮、馬國明、曾華倩、阮小儀、郭政鴻、梁家仁、劉玉翠、胡定欣、羅敏莊主演，監製張乾文。呢套劇喺2008年3月17號首播，一共25集。續集係《古靈精探B》。
初步數過九成選票之後，八個總統候選人入面冇人攞到過半數選票直接贏出，其中六十七歲嘅前總統皮涅拉支持率大幅領先，攞到三十六點六個百分比選票，跟住排第二係中間偏左執政聯盟主要候選人吉耶，攞到二十二點六個百分比選票。
杜斌係杜預嘅堂兄，佢喺文學上有才望，做官到黃門郎。佢係金谷二十四友之一，二十四友係依附喺魯國公賈謐、以政治爲主嘅文學團體。因爲佢哋聚喺洛陽金谷園度吟詩作賦、討論時政，所以稱爲金谷二十四友。永康元年，趙王司馬倫滅賈氏，佢同張華、裴頠一樣畀司馬倫枉殺。
宋雯可以話係出身於電視世家，父母都係電視導演，讀小學時就做學校藝術團骨幹。11歲入武漢市藝術學校讀書，其中有四年時間學古典舞，另外兩年主修戲劇表演。2002年畢業之後，憑住優異成績被香港演藝學院錄取，主修音樂劇舞專業。
不過今時今日嘅香港社會已經冇話結義冇話要向天罰誓咁浩氣干雲，同埋個形式已經同「契」混淆成一樣嘅嘢，有時當意趣相投好傾好玩嘅人走埋，只要有人提出，就隨時可以成為人哋嘅'契爺、契媽、契哥、契姐、契妹、契細佬。
由於中國內地喺1990年代經過咗「八五」同「九五」嘅工程計劃，搞到汽車生產銷售發展得好快，加上一系列嘅經濟調整，就喺2000年10月中旬，由於客車廠適應唔到嗰時嘅經濟發展，結果俾市場經濟淘汰而執笠，結束咗51年嘅歷史。
三山國王係唐人神祇，起源於中國廣東潮州，及後散佈廣東東部，南洋、香港同臺灣，各處均有廟宇。三山喺今日廣東揭陽下，揭西河婆。河婆之北，有山三座，分別叫獨山、明山同巾山。祖廟喺今縣城旁，當地舊稱霖田都，祖廟又叫霖田祖廟。
覲龍圍四面用磚牆環繞，大約四米高，用青磚砌成，牆身有鎗孔，四角起咗更樓，供看守之用，門樓喺北面，係獨特嘅兩進式建築結構，外圍用磨平青麻石砌成，樓頂有四正脊成船形裝飾，圍門裝咗連環鐵門，並且有對聯寫住「覲龍綿世澤　郡馬著家聲」。
嗣聖，係唐中宗李哲 第一次在位嗰陣所改嘅唯一年號，用咗兩個月都唔夠。因為嗰個年號用嗰陣由皇太后武則天臨朝稱制，攞住實際大權，所以有尐史書話佢係武則天嘅年號，但係大部分史書重係寫佢做李哲嘅年號。呢個年號淨係用咗1個月又6日。
《狂舞派3》，係2020年上畫嘅港產片，由顏卓靈、蔡瀚億、楊樂文、劉敬雯主演，黃修平執導。套戲雖然係《狂舞派》嘅續集，但故仔同角色都同上一輯冇任何關係，而跳咗無用到嘅名《狂舞派2》就成為呢套戲嘅「戲中戲」。
獵犬座係家下八十八西洋星座之一。佢響天球北部，佔天球面積465平方度。地球北半球來講，獵犬座係春天嘅星座，即係春夜會見到。肉眼可以睇到嘅星，約莫30粒到。有一到四等星2粒，即係有3等星1粒、4等星1粒。
喺8月11號示威活動嗰晚，有位做緊義務救護員嘅少女喺彌敦道近尖沙嘴警署度嘅衝突現場中，俾差佬嘅布袋彈打傷右眼。成個社會好嬲，爆眼少女成為《紐約時報》嘅頭版。翌日，網民發起咗百萬人塞爆機場行動回應呢單案，高呼「黑警還眼」嘅口號聲討警方，之後嗰個月示威者亦都用呢句口號去聲援爆眼少女。
2019年8月11號夜晚7點幾，警方喺尖沙嘴彌敦道同尖沙嘴警署外面施放催淚彈驅散市民。當中，有一位做緊義務救護員嘅年輕少女，佢隻右眼俾布袋彈打爆咗，血流滿面，布袋彈亦都戟住喺佢嘅眼罩度。而嗰陣時，警方曾經發射過好多發布袋彈。
民間記者會批評警方向在場人士嘅頭部發射疑似布袋彈，而且射穿眼罩，導致少女嘅眼部嚴重受傷，可能令佢永久性失明，批評警方做法違反香港法例第427章《刑事罪行條例》。而《就執法方面的非致命武器及相關設備的日內瓦指引》諮詢文件亦都指出布袋彈絕對唔可瞄準頭部射，淨係可以向下半身發射，否則就係非法使用。
事發之後，警務處助理處長麥展豪喺警方記者會入面，公然話冇確實證據顯示少女嘅受傷原因關警方執法事。而有組織罪案及三合會調查科高級警司李桂華就話「未同事主落口供前唔會拘捕，但係下一步需要法律上考慮，唔能夠而家就保證會行動，要尋求指示」。
少女爆眼嘅消息傳出之後，觸發咗更多香港市民上街示威，用手揞住右眼成為咗抗爭象徵，少女K亦因此登上咗2019年11月23日《紐約時報》頭版，街頭抗爭度更加出現咗「黑警還眼」嘅口號，好多抗爭者都喺社交媒體上載自己用手揞住右眼嘅相。
事發當日嘅翌日，屬於中國中央電視台旗下嘅央視新聞喺官方微信公號同官方新浪微博上面，用肯定嘅語氣聲稱「一名參與示威的女子被同伴擊中眼睛」，但係冇畀出訊息嘅來源，亦冇證據顯示當時現場有嚟自央視新聞嘅記者。
央視新聞又以「網友爆料」作為消息來源，宣稱少女K「曾負責派錢給示威者」，央視新聞仲附上一張個樣似受傷少女嘅相，相入面顯示有五個人喺街上圍成一圈，而相中少女嘅手上攞住啲錢。不過，呢則消息曾經喺同年6月流傳過，而且一早已經證實咗係虛假消息。
央視新聞發佈嘅消息，喺發佈後嘅十幾個鐘頭內，被轉發超過萬次，點讚數超過63萬。央視新聞又喺嗰條微博度打出「#香港黑衣人打中自己人#」嘅話題標籤，嗰個標籤一度進入新浪微博熱搜榜前十名。中國大陸多個媒體包括環球網、觀察者網、鳳凰網、新浪財經、網易新聞、每經網等都轉載咗央視新聞嘅消息。
有中共官方背景嘅環球網報道話，根據網上一段「視頻」顯示，爆眼少女唔係畀布袋彈整傷。影片畫面顯示，事發嗰陣警方防線距離示威者大約200米，突然間一個黑衣人企起身，用手中嘅丫叉射出疑似彈珠嘅物體，而黑衣人射擊時，附近冇出現警察，亦冇聽到槍聲，黑衣人射擊嘅方向同女傷者受傷嘅位置吻合。
環球網同新浪新聞又話爆眼少女K遲遲唔報警，而且出現網上影片畫面同高清相片唔一致嘅情況，即係影片畫面上未見眼罩上有布袋彈殘骸，但係靜止圖片上眼罩外留有布袋彈殘骸。佢哋又質疑，話少女K同警署之間有塊巴士廣告牌阻隔，除非警察嘅子彈會轉彎，否則唔會擊中少女K。
不過，根據《蘋果日報》釋出嘅現場片段顯示，爆眼少女K中彈倒地之後起翻身嗰陣，眼罩仲戴喺少女頭部，影片中清晰可見布袋彈戟喺眼罩內，同高清相片一致。反而係環球網等等有中共背景嘅傳媒所謂嘅網上「視頻」同現場情況唔同。
香港傳媒整合事發嗰日嘅資料之後，指出尖沙嘴警署嘅出入口高過地面3米，受傷女子同警署嘅距離大約係15.95米，警方使用嘅雷明登散彈槍有效射程最少達到36米，所以爆眼少女完全喺警察射程之內。而根據警方嘅槍械指引，雷明登散彈槍喺15米距離射向人體可以引致死亡。
高級警司李桂華喺記者會承認，嗰日警方曾經發射唔超過10發布袋彈。事發嗰陣，正喺爆眼少女附近採訪緊嘅外籍記者Richard Scortford表示，佢睇到警署正門閘內有三個人，並且曾經開槍射擊，呢位記者話，嗰陣時有射出物喺佢面前高速移動，懷疑受傷女子是畀由警署內發射嘅彈藥擊中。
曾經多次以自身機械工程知識協助法庭破案嘅香港理工大學前機械工程學系工程師盧覺強分析之後，認為爆眼少女畀示威者誤傷嘅機會好微，反而佢畀警方發射嘅布袋彈擊中右眼嘅機會就非常高。盧覺強指出，嗰陣時爆眼少女K身處嘅巴士站，同示威者集結嘅位置之間有障礙物，即使喺示威者集結嘅位置有人用彈叉射出鋼珠，都唔可能直接擊中少女嘅右眼。
2019年8月19號，警方話，佢哋筆錄供詞同外界流傳嘅事發經過有出入，呼籲目擊者同當事人聯繫警方。8月29號，爆眼少女K透過民間記者會發佈短片，鼓勵公民勇敢反抗政府，但冇講自己傷勢詳情。9月9號，警方用調查事件做理由，向法庭申請到手令，喺伊利沙伯醫院度攞到爆眼少女嘅醫療報告。
爆眼少女K不滿呢次搜證未得到佢知情或者同意，警方未向佢提供手令內容，就攞佢嘅報告，認為做法係無視佢嘅私隱，侵犯咗佢喺法庭提訴訟嘅權力，因而申請司法覆核。由律師同法律界人士組成嘅關注團體法政匯思召集人李安然亦擔心，報告可能構成包括暴動罪等等罪名嘅證據，令爆眼少女被拘捕同埋被起訴。
2021年5月24號，《東方日報》獨家報道，話佢已經响2020年9月尾離開香港，「笑住」噉走咗去台灣，仲寫佢「無爆眼」，「雙眼炯炯有神」，然而配相之中，係個毀咗容嘅少女，隻眼側邊有條大疤痕。《東方日報》仲發表社評，話爆眼少女嘅講法係「世紀謊言」。
警方就話，對少女K嘅刑事調查仍然未結束，調查範圍包括少女K當日有冇涉嫌干犯暴動罪或者其他罪行，如果有進一步證據指佢涉嫌違法，將徵詢律政司意見，唔排除發出通緝令通緝佢。翌日，《眾新聞》報道，經過接近少女嘅消息確認，爆眼少女只不過借助整容稍為補救咗外觀，「只係靠整容，塊面補救到」，但係眼球視力並冇恢復。
《眾新聞》同時訪問咗在2019年6月12號喺金鐘龍和道示威時，畀警察射中眼嘅前通識教師楊子俊。據楊子俊了解，爆眼少女K嘅傷勢無容置疑係好重，楊子俊亦話「唔可以用呢一刻外觀正常，就話佢唔係永久傷殘」。不過中共喉舌《星島日報》、《文匯報》、《大公報》等繼續公然造假，連續幾日大肆宣揚「爆眼少女冇爆眼」呢個大話。
而喺中文維基百科嘅相關文章亦屢遭破壞，當中包括染血眼罩被布袋彈射穿嘅配相，喺冇版權問題之下，仍然被用戶「痛心疾首」同「MINQI」宣稱做「有違中立原則」、認為幅相係假嘅，同埋批評登過幅相嘅傳媒都係「反中」嘅「不可靠來源」，要求移除。
即使有好多其他用戶反對，佢哋都仲係要移除。「MINQI」嘅一啲發言，包括「本人認為『抗爭者』高層蠱惑如提高賞金、目標升級以獲得更大聲量與影響、甚至可能提亢奮類藥物」等等，亦被批評係「小粉紅」嘅偏激言論。
除咗報道中點名嘅維基人，仲有好似「和平至上」等其他維基人，喺中文維基篇文嘅歷史或者討論中堅持親中共立場而扭曲事實。仲有一啲親中共立場嘅反事實內容，係以IP戶嘅身份編輯而成嘅，例如221.124.127.
217嘅編輯就用中共喉舌《星島》同《文匯》嘅講法嚟聲稱爆眼少女「未幾已康復」、「視力沒受到絲毫損害」、「明顯並非警方布袋彈所致」、「K女子爆眼並不存，只是眼部曾受輕傷」，又例如182.152.200.
到咗2022年8月11號，事隔啱啱好三年，索償期結束，失敗告終。有人代表爆眼少女喺連登網站公開醫院文件一部分，上面寫明創傷包括爆眼、白內障、斷骨及爛面，爆眼之事鐵證如山，並講述香港政府點樣用嗱喳嘅司法手段蝦佢。
2023年2月8日，喺律政司控告《立場新聞》所謂「煽動」嘅審訊入面，身為控方代表嘅署理高級助理刑事檢控專員伍淑娟喺盤問前《立場新聞》總編輯鍾沛權嗰陣，多次公然講大話，企圖扭曲爆眼少女案嘅客觀事實，包括引用上面提到嘅《星島》同《東方》呢啲中共喉舌嘅講法，聲稱爆眼少女「冇爆眼」、「冇傷及眼球」，違反爆眼少女網上公開嘅醫療紀錄事實。
喺中國小說《三國演義》裏面，劉備嘅二弟關羽用嘅兵器，本書講青龍偃月刀重八十二斤，又叫冷艷鋸。關羽用嚟斬咗了唔少武將，所以後世都叫青龍偃月刀做關刀。喺關羽被殺後，青龍偃月刀被東吳將領潘璋搶咗，後來，關羽嘅仔關興為父報仇，殺咗潘璋，搶番青龍偃月刀。
甘地係印度政治、印度獨立運動嘅精神領袖。一般人認為佢係印度最偉大嘅政治領袖，佢帶領國家邁向獨立，脫離英國嘅殖民統治，譽為「聖雄甘地」。佢嘅「唔用暴力嘅真理」哲學，影響咗全世界嘅民族主義者同嗰啲爭取和平變革嘅國際運動。
其實呢間學校喺1950年4月開辦，喺開辦無耐就嗌咗「中國人民解放軍第十五兵團幹部子弟學校」嘅名，而且嗰時係第四野戰軍喺解放戰爭入面搞嘅四間子弟學校當中嘅最後一間。如估話到喺解放戰爭入面搞嘅另外三間子弟學校，分別喺黑龍江省哈爾濱市、天津市同埋湖北省漢口市，成立時間分別喺1948年5月、1949年1月、1949年8月。
而校址就喺而家嘅達道路入面。到咗1950年4月，學校先至改名做「中南軍區兼第四野戰軍幹部子弟學校」。喺1951年3月重改名做「廣東軍區幹部子弟學校」，甚至重搬到百子路入面。甚至喺1953年8月又搬到郊區嘅石牌玉泉山嗰頭，重改名做「中南軍區第二小學」，後嚟重改名做「廣州六一小學」，到咗1956年8月，學校又改名做「廣州八一小學」，同時學校重搬到而家嘅黃華路入面。
到咗1958年8月，學校升級到中學之後，重改名做「廣州八一中學」。但係文革期間由於受到破四舊嘅思想影響，喺1968年8月份改咗名做「廣州市第五十三中學」，喺1970年代嗰時，呢間學校重俾人話過喺小升初錄取批次入面，佢係最渣屎嘅學校。
不過「廣州市第五十三中學」嘅名用到1981年，由於廣州師範學院嘅畢業生分配到呢間學校入面，結果學校又改名做「廣州師範學院附屬中學」，之後由於越嚟越多人可以喺高考度過到錄取分數線，之後學校有開始改頭換面，重掛咗奥林匹克學校嘅牌出嚟，而間學校嘅衰名先至俾人除咗。
撒網嘅比喻同田稗嘅比喻互有關係，都係將好嘅嘢同壞嘅嘢分別出嚟。漁夫喺海裏面捕捉到各種魚類，就坐喺岸上，將好嘅魚同壞嘅魚分別出嚟。耶穌用呢個比喻嚟形容末世要發生嘅事，指出雖然而家嘅世代義人同惡人混埋喺一齊，不過當世代終結嘅時候，就會差派天使將義人同惡人好似好魚同壞魚噉樣分別出嚟。
由於烏克蘭憲法唔畀蘇聯共產黨喺烏克蘭境內所以活動，所以烏克蘭共產黨啱啱成立冇耐就喺1993年6月19號頓涅茨克發動罷工抗議，就令人懷疑佢同蘇聯共產黨有冇關係。但由於烏克蘭憲法法院承認，烏克蘭共產黨係喺1991年7月22號登記成立，同1991年8月嘅蘇聯冇關，烏克蘭共產黨係從來冇同蘇聯共產黨有咩啦𠹌。
玉蒲團之偷情寶鑑係一部香港三級片，1991年上映。以中國古典小說《肉蒲團》為藍本，有份做嘅演員有吳啟華、鄭則士、徐錦江、葉子媚、周弘、村上麗奈、吳嘉麗等。呢齣戲由麥當雄擔任出品人，蕭若元擔任監製，樂易玲擔任策劃，麥當傑擔任導演。
波爾喺1627年喺愛爾蘭嘅沃特福德郡里斯莫爾城堡出世。 佢出身於英國最富有嘅家庭之一。波爾喺幼年時接受私人教育，學習拉丁文、希臘文同法文。佢喺8歲嗰年喪母之後，同佢哥哥一齊去英國嘅伊頓公學讀書。成年後，波爾對科學研究有濃厚興趣，而且成為隱形學院嘅成員。
波爾喺化學方面嘅貢獻最為人所熟知。佢提出咗「波爾定律」，描述咗氣體體積同壓力之間嘅反比關係。 佢嘅著作《懷疑的化學家》被視為化學領域嘅重要著作。波爾亦對流體靜力學、物理學、醫學、地球科學同埋自然歷史有貢獻。
詩篇中嘅詩歌包含好多種類，有頌讚上帝嘅詩歌，有祈求幫助、保護、拯救嘅詩歌，有懇求赦罪、感謝神恩嘅詩歌，亦有要向仇敵報復嘅禱詞。呢啲禱詞嘅性質有個人嘅，亦有民族嘅。有啲表達個人內心感受，有啲反映上帝子民全體嘅願望。
2016年11月28號，佢跟沙比高恩斯隊作客去哥倫比亞麥德連踢南美球會盃決賽第一輪對陣國民體育會嘅比賽，但沙比高恩斯隊全隊出發途中，喺哥倫比亞安提奧基亞省拉烏尼翁因飛機失事死咗，終年26歲。事發後，南美足協正式宣佈取消嗰年11月29號舉辦嘅南美球會盃決賽嘅第一輪賽事，巴西首都巴西利亞政府門前亦下半旗悼念。
雌雄兩性嘅生殖器官係來自同一組來源。喺受孕幾星期之後，雌雄兩性胚胎嘅生殖器官喺解剖學上都一樣，基本上類似雌性嘅生殖器官，擁有一對「泌尿生殖皺摺」，中間有一細凸起物，拱起物後有尿道。另外重有一對生殖腺喺體內。
喺一般人類胚胎嘅發育過程中，SRY基因會令生殖腺發育為睾丸，冇SRY基因生殖腺就會發育為卵巢。之後，內生殖器同外生殖器嘅發育係由某啲胚胎生殖腺分泌嘅荷爾蒙決定。如果生殖腺發育為睾丸，而細胞亦對睾脂酮有反應，外側皺摺會腫起，中線會融合以形成陰囊。
早期嘅石牆因為喺石塊之間有罅，榕樹等等生命力頑強嘅種子就會喺石罅中生出苗。呢啲樹苗雖然生喺路邊嘅石牆，但由於冇阻到路人同經過嘅車，又可以吸收石牆內嘅水分，抓實石牆令土坡更加鞏固，較難因積水過多而崩塌，因此一直冇人刻意清理。
就係噉，喺呢種單車出咗嚟之後，吸引咗好多單車發燒友嚟買佢。雖然話响歐洲度係最先出現單車嘅，但美國佬發明嘅山地車，就改變嗮一般嘅單車嘅傳統諗法，重喺成個地球度刮咗一埐單車旋風。而世界上最早踹山地車嚟搞越野嘅係詹士芬尼史哥達呢位美國加州大學嘅學生，佢重係全球第一位將普通單車改裝，變成山地車樣嘅人。
變速系統係分開咗有18~27段，如估段數越多嘅話，就更加有轉柄比搭配，而唔同晒士嘅轉柄，係畀行緊嘅車喺唔同嘅馬路面度搞個速度變化都得，而家最好嘅變速器是8嚿，而用喺跑車度嘅嘅變速器係發展到10嚿都有。
多功能山地車係用嚟畀鍾意山地車活動同成日喺城市與山區入面嘅路嚟行單車嘅人嚟設計嘅。雖然話車身冇上面嗰兩種山地車噉有比較實淨嘅車身，但佢都要有實淨同襟用嘅要求。尤其係車身嘅噴漆度，一定要OK先至得，佢係用嚟對抗城市入面嘅刮、割、擦、撞。
與此同時，曾就被香港政府拉咗去審，後來有條罪告得入，重要坐監。香港政府自從同黃有上述接觸之後，就案件一直齋郁曾，唔揩黃。即使喺曾係罪犯嗰段長時間，黃喺中共同香港嘅官商職務一樣無受影響。政府重罰受賄者而唔多打攪行賄者嘅奇怪做法，令傳媒疑惑。
阿爾察赫係一個山地國家，平均海拔係1,097米咁高。絕大部分嘅納卡居民都係信奉基督徒嘅亞美尼亞人，並且多數都係屬於亞美尼亞使徒教會。阿爾察赫實行總統制，亦設有一院制嘅議會。有啲人認為，阿爾察赫對亞美尼亞嘅依賴程度，已經令阿爾察赫喺好多方面實際上屬於亞美尼亞嘅一部分。
2023年5月22號，亞美尼亞總理帕希尼揚表示，亞美尼亞準備喺某啲條件下，就會承認納卡地區係阿塞拜疆領土。阿爾察赫的國民議會喺嗰晚召開咗緊急會議，一致通過咗決議，唔允許承認納卡地區為阿塞拜疆領土。嗰個會議仲呼籲納卡地區前任同現任領導人，譴責帕希尼揚關於可能承認納卡地區嘅表態。
2023年9月19日，阿塞拜疆對阿爾察赫發動大規模進攻。阿塞拜疆國防部指控亞美尼亞用地雷，造成2位平民同4位警察身亡，因爲咁而展開「當地反恐活動」。到9月20號下晝，阿爾察赫同意俄羅斯維和部隊提出嘅停火提議，而到9月22號，阿爾察赫首都斯捷潘納克特已經有阿塞拜疆軍人喺周邊部署，表明阿爾察赫已經徹底失敗。
9月28號，阿爾察赫共和國總統沙赫拉馬尼揚簽署命令，決定阿爾察赫共和國將會喺2024年1月1號，完全解散所有國家機構，意昧個國家自此就會停止存在。阿爾察赫共和國由1991年建國到2023年解國，總共存在咗32年。
瓦特喺1736年1月19號出世喺蘇格蘭嘅格里諾克，佢爸爸係一個造船商同執政官。瓦特細個身體潺弱，喺屋企由媽媽教導，之後喺文法學校學習拉丁文、希臘文同數學。佢喺父親嘅工作坊度學到好多船隻用嘅儀器，佢自己亦都製作模型同埋熟悉船隻儀器。
1759年，瓦特嘅朋友約翰·羅比遜同佢提到使用蒸汽作為動力嘅方法。當時嘅紐科門蒸汽機已經喺礦井度用嚟抽水差唔多有50年，但係設計上幾乎冇咩改變。雖然瓦特從未見過一部運作緊嘅蒸汽機，但係佢開始進行蒸汽實驗。
佢試過製作一個模型，但係效果唔好，不過佢仍然堅持實驗同研究呢個領域，並且閱讀有關蒸汽機嘅所有資料。佢開始明白潛熱嘅重要性，潛熱係指喺恆溫過程中釋放或者吸收嘅熱能，呢個概念係佢嘅朋友祖些夫布拉克喺幾年前發現嘅。
1763年，有人要求瓦特修理一部屬於大學嘅紐科門蒸汽機。即使修理完，呢部蒸汽機仍然效果唔理想。經過多次實驗，瓦特發現每個循環中大約有四分之三嘅蒸汽熱能被用嚟加熱汽缸，而呢個過程係浪費熱能嘅。因為喺循環後期，會注入冷水去凝結蒸汽，從而降低壓力。
瓦特喺1765年5月喺格拉斯哥綠地公園度，有個關鍵嘅領悟。佢於是設計咗獨立冷凝器同閥門裝置，避免咗浪費能量，大大提升蒸汽機嘅功率、效率同埋成本效益。之後，佢再將蒸汽機改進，令佢可以產生旋轉運動，大大擴展咗蒸汽機嘅應用範圍，唔止可以用嚟抽水，重可以用喺各種工業機械，甚至火車、輪船都可以有足夠嘅動力驅動。
花園酒店入面有828間客房、800幾間公寓同埋寫字樓、10間餐廳同酒吧、10間多功能宴會廳同埋一間可以坐到1200個人或擺到85圍檯嘅國際會議中心。喺酒店嘅空中花園嗰邊，重有健康中心同埋悅椿Spa響度。
而酒店嘅大堂設計係中西合璧嚟嘅，入面有中國內地最大嘅「紅樓夢」大理石貼金壁畫、「廣東水鄉風貌」大理石壁畫同埋其它漆畫。而大堂嘅正中間嘅天花度，重鑲住成個廣東省入面，最大嘅「金龍戲珠」藻井，佢係模仿咗舊陣時中國嘅古代皇宮殿頂嚟整嘅。
Backstreet Boys係美國流行音樂組合，成員有Nick Carter、Howie Dorough、Brian Littrell、 A. J. McLean同埋Kevin Richardson。
習遠平喺文化大革命跟阿媽下放河南，16歲返到北京喺機械廠做工人，文革後考入中國人民解放軍洛陽外國語學院，畢業後喺軍隊做嘢，後尾經商。香港主權移交前移民香港，有澳洲綠卡。而今係「國際節能環保協會」會長。
全美一叮，係美國嘅一檔真人騷節目，由國家廣播公司播，節目本身係英國嘅《Got Talent》度嚟。呢個節目大人細路都睇得，節目內容係講評判經過初賽、複賽同決賽之後，喺好多有唔同專長嘅選手入面揀一個總冠軍出嚟，可以攞到一千萬美金大獎。
馮克安係香港嘅電影演員，廣東中山人。1960年出道，初期做過童星演員，例如係《香海情潮》，之後晉升為武打演員，拍過《贊先生與找錢華》、《師弟出馬》、《三德和尚與春米六》、《林世榮》、《葉問2》、《功夫》、《警察故事》、《雙龍會》等61部電影。
《聲生不息》係中國大陸芒果TV同香港無綫電視一齊，為慶祝香港回歸25週年製作嘅音樂類真人騷。由國家廣播電視總局網絡視聽節目管理司、國際合作司同香港中聯辦宣傳文體部授權指導，用「好歌獻給你」做口號。製作班底以歌唱競演節目《我是歌手》團隊為主。
呢期係聲生不息初舞台，主題係港樂與「我的驕傲」。第一期，喺北京時間2022年3月27號錄製、2022年4月24號首播。呢期分做男、女歌手兩隊對賽，總共有八個回合一對一比賽，每個回合競演完後，現場觀眾即時投票，投票率最高一方贏。
而喺競演開始前，現場觀眾會根據呢期歌手演唱嘅歌曲投票而得出對每個歌手嘅期待值，喺每回合贏嘅一方可以攞嗮對方嘅期待值，全晚期侍值總和最高嘅一隊贏，並且增加一個「港樂」時代唱片嘅名額。最終男歌手隊攞到34分期待值，女歌手隊就攞到38分期待值，呢期由女隊贏。
呢期係聲生不息第一輪競演，主題係港樂與我的「愉快少年事」。第二期，喺北京時間2022年4月9號錄製、2022年5月1號首播。呢期採用合作舞台形式對賽，由隊長帶領，男女2隊分別各以3首合唱歌對戰。總共有三個回合，每個回合競演完後，現場觀眾即時投票，投票率最高一方贏。